ທາງການ ລາວ ຈະຂະຫຍາຍ ການສົ່ງອອກ ກະແສໄຟຟ້າໄປ ມາເລເຊຍ
ສຳລັບໃນປີ 2017 ນີ້ ການສົ່ງອອກ ກະແສໄຟຟ້າຂອງ ລາວ ກໍຈະຍັງຄົງເພີ່ມສູງຂຶ້ນກວ່າປີທີ່ຜ່ານມາ ເພາະ ລາວ ສາມາດຜະລິດກະແສໄຟຟ້າໄດ້ ເພີ່ມຂຶ້ນເປັນ 35,000 ລ້ານກິໂລວັດ/ໂມງ.
ທາງການ ລາວ ຈະຂະຫຍາຍການສົ່ງອອກກະແສໄຟຟ້າໄປ ມາເລເຊຍ ຫາກແຕ່ຍັງ ຕ້ອງລໍການລົງນາມຮ່ວມກັນໃນສັນຍາຊື້-ຂາຍຢ່າງເປັນທາງການເສຍກ່ອນ ຊຶ່ງທາງ ການ ລາວ ຄາດວ່າຈະມີຂຶ້ນໃນປີ 2017 ນີ້ ທ່ານ ຄຳມະນີ ອິນທິລາດ ລັດຖະມົນຕີວ່າການກະຊວງພະລັງງານ ແລະ ບໍ່ແຮ່ ຢືນຢັນ ວ່າຄວາມສາມາດໃນການຜະລິດພະລັງງານໄຟຟ້າທີ່ເພີ່ມຂຶ້ນ ໄດ້ເປັນຜົນເຮັດໃຫ້ການ ສົ່ງອອກກະແສໄຟຟ້າ ລາວ ເພີ່ມຂຶ້ນຢ່າງຕໍ່ເນື່ອງເຊັ່ນກັນ ໂດຍເຫັນໄດ້ຈາກການຜະ ລິດກະແສໄຟຟ້າໄດ້ເຖິງ 15,260 5 ລ້ານກິໂລວັດ/ໂມງໃນປີ 2015 ນັ້ນກໍເຮັດໃຫ້ ລາວ ສົ່ງອອກກະແສໄຟຟ້າໄດ້ເຖິງ 11,793 68 ລ້ານກິໂລວັດ/ໂມງ ທີ່ຄິດເປັນມູນຄ່າ ລວມເຖິງ 527 ລ້ານໂດລາ ທັງຍັງເພີ່ມຂຶ້ນເປັນຫຼາຍກວ່າ 535 ລ້ານໂດລາໃນປີ 2016 ອີກດ້ວຍ ສຳລັບໃນປີ 2017 ນີ້ການສົ່ງອອກກະແສໄຟຟ້າຂອງ ລາວ ກໍຈະຍັງຄົງເພີ່ມສູງຂຶ້ນກວ່າ ປີທີ່ຜ່ານມາເພາະ ລາວ ສາມາດຜະລິດກະແສໄຟຟ້າໄດ້ເພີ່ມຂຶ້ນເປັນ 35,000 ລ້ານກິ ໂລວັດ/ໂມງ ທີ່ເປັນການຜະລິດຈາກ 45 ເຂື່ອນໄຟຟ້າ ແລະ 1 ໂຮງໄຟຟ້າຖານລິກໄນ ຊຶ່ງມີກຳລັງຕິດຕັ້ງລວມເຖິງ 6,444 ເມກະວັດ, ໃນຂະນະທີ່ການຊົມໃຊ້ພະລັງງານໄຟ ຟ້າພາຍໃນປະເທດຈະຢູ່ລະດັບ 1,579 ເມກະວັດໃນປີ 2017 ນີ້ ຈຶ່ງຍັງມີພະລັງງານ ໄຟຟ້າສຳລັບການສົ່ງອອກໄປຕ່າງປະເທດເຖິງ 4,865 ເມກະວັດ ທ່ານ ຄຳມະນີ ຢືນຢັນດ້ວຍວ່າໃນປີ 2021 ລາວ ຈະມີແຫຼງຜະລິດພະລັງງານໄຟຟ້າເຖິງ 100 ໂຄງການທີ່ມີກຳລັງຕິດຕັ້ງລວມຫຼາຍກວ່າ 13,000 ເມກະວັດ ທີ່ສາມາດຜະລິດກະ ແສໄຟຟ້າໄດ້ເຖິງ 67,000 ລ້ານກິໂລວັດ/ໂມງ ໂດຍໃນນີແບ່ງເປັນແຫຼ່ງຜະລິດພະລັງ ງານໄຟຟ້າທີ່ມີຢູ່ແລ້ວ 46 ໂຄງການ ແລະ ທີ່ກຳລັງດຳເນີນການກໍ່ສ້າງຢູ່ໃນເວລານີ້ 54 ໂຄງການ ຊຶ່ງສ່ວນໃຫຍ່ມີກຳນົດການກໍ່ສ້າງແລ້ວສຳເລັດໃນປີ 2021 ເປັນຢ່າງຊ້າ ອັນ ຈະເຮັດໃຫ້ ລາວ ສາມາດສົ່ງອອກກະແສໄຟຟ້າໄດ້ຫຼາຍຂຶ້ນດ້ວຍ ທັງນີ້ດໂດຍໃນປັດຈຸບັນ ລັດຖະບານ ໄທ ໄດ້ຕົກລົງຮັບຊື້ກະແສໄຟຟ້າຈາກ ລາວ 9,000 ເມກະວັດເປັນເວລາ 25 ປີຕິດຕໍ່ກັນຈາກປີ 2019 ເປັນຕົ້ນໄປ ນອກຈາກນັ້ນ ລາວ ຍັງຈະ ເພີ່ມການສົ່ງອອກກະແສໄຟຟ້າໄປ ຫວຽດນາມ, ກຳປູເຈຍ ແລະ ສະຫະພາບ ມຽນມາ ທັງຍັງຈະຂະຫຍາຍການສົ່ງອອກໄປ ມາເລເຊຍ ອີກດ້ວຍດັ່ງທີ່ທ່ານ ຄຳມະນີ ໄດ້ໃຫ້ ການຢືືນຢັນວ່າ ກ່ອນໜ້ານີ້ ລັດຖະມົນຕີພະລັງງານຂອງ ລາວ, ໄທ, ມາເລເຊຍ ແລະ ສິງກະໂປ ມີກຳ ນົດຈະລົງນາມໃນບັນທຶກຄວາມເຂົ້າໃຈຮ່ວມ (MOU) ວ່າດ້ວຍການເຊື່ອມຕໍ່ລະບົບ ສາຍສົ່ງກະແສໄຟຟ້າ ລະຫວ່າງກັນໃນປີ 2016 ຫາກແຕ່ກໍບໍ່ສາມາດຈັດການລົງນາມ ໄດ້ ເນື່ອງຈາກລັດຖະບານ ມາເລເຊຍ ຕ້ອງການສຶກສາ-ສຳຫຼວດ ກ່ຽວກັບ ຜົນກະທົບ ຈາກການເຊື່ອມຕໍ່ລະບົບສາຍສົ່ງກະແສໄຟຟ້າ ລະຫວ່າງ ມາເລເຊຍ ກັບ ສິງກະໂປ ໃຫ້ໄດ້ມາດຕະຖານສາກົນເສຍກ່ອນ ແລະ ຈົນເຖິງປັດຈຸບັນນີ້ ການສຶກສາ-ສຳຫຼວດດັ່ງ ກ່າວກໍຍັງບໍ່ແລ້ວສຳເລັດ ຈຶ່ງເຮັດໃຫ້ທັງ 4 ປະເທດຍັງບໍ່ສາມາດລົງນາມຮ່ວມກັນໄດ້ ຈົນເຖິງຂະນະນີ້ ທັງນີ້ໂດຍທາງການ ລາວ ທັງຂັ້ນສູນກາງ ແລະ ທ້ອງຖິ່ນ ໄດ້ລົງນາມໃນບັນທຶກຄວາມ ເຂົ້າໃນຮ່ວມກັບບໍລິສັດເອກະຊົນ ລາວ ແລະ ຕ່າງປະເທດ ກ່ຽວກັບ ການພັດທະນາ ແຫຼ່ງພະລັງງານໄຟຟ້າໄປແລ້ວ 357 ໂຄງການ ມີກຳລັງຕິດຕັ້ງລວມ 26,147 ເມກະວັດ ທີ່ຜະລິດກະແສໄຟຟ້າໄດ້ລວມເຖິງ 115,118 ລ້ານກິໂລວັດ/ໂມງ ພາຍໃຕ້ເປົ້າໝາຍ ເພື່ອພັດທະນາ ລາວ ໃຫ້ເປັນຜູ້ສົ່ງອອກພະລັງງານໄຟຟ້າລາຍໃຫຍ່ໃນກຸ່ມອາຊຽນ ກໍຄື ການເປັນໝໍ້ໄຟຂອງ ອາຊຽນ (Battery of ASEAN) ໃຫ້ໄດ້ຢ່າງແທ້ຈິງນັ້ນເອງ ສ່ວນການຊົມໃຊ້ພະລັງງານໄຟຟ້າໃນ ລາວ ໃນປີ 2015 ຢູ່ທີ່ລະດັບ 989 ເມກະວັດ ແລ້ວ ກໍເພີ່ມຂຶ້ນເປັນ 1,180 ເມກະວັດໃນປີ 2016 ຄິດເປັນອັດຕາການເພີ່ມ 20 ເປີເຊັນ ແລະ ໃນປີ 2017 ຄາດໝາຍວ່າ ການຊົມໃຊ້ໄຟຟ້າໃນ ລາວ ຈະເພີ່ມຂຶ້ນເປັນ 1,579 ເມກະວັດເພີ່ມຂຶ້ນເຖິງ 33 ເປີເຊັນ ທຽບໃສ່ປີ 2016 ທັງຍັງຄາດໝາຍໄດ້ວ່າຈະເພີ່ມຂຶ້ນ ເປັນ 2,862 ເມກະວັດ ແລະ 7,093 ເມກະວັດໃນປີ 2020 ແລະ ປີ 2030 ຕາມລຳດັບ ສ່ວນຕາໜ່າງສາຍສົ່ງກະແສໄຟຟ້າກໍໄປເຖິງແລ້ວ 95 ເປີເຊັນຂອງຄົວເຮືອນທັງໝົດໃນ ລາວ ໃນປັດຈຸບັນ